CELEX: 62017CN0396
Language: et
Date: 2017-07-03 00:00:00
Title: Kohtuasi C-396/17: Eelotsusetaotlus, mille on esitanud Bundesverwaltungsgericht (Austria) 3. juulil 2017 – Martin Leitner versus Landespolizeidirektion Tirol

16.10.2017   
            
            
               ET
            
            
               Euroopa Liidu Teataja
            
            
               C 347/6
            
         Eelotsusetaotlus, mille on esitanud Bundesverwaltungsgericht (Austria) 3. juulil 2017 – Martin Leitner versus Landespolizeidirektion Tirol
   (Kohtuasi C-396/17)
   (2017/C 347/06)
   Kohtumenetluse keel: saksa
   
      Eelotsusetaotluse esitanud kohus
   
   Bundesverwaltungsgericht
   
      Põhikohtuasja pooled
   
   
      Kaebaja: Martin Leitner
   
      Vastustaja: Landespolizeidirektion Tirol
   
      Eelotsuse küsimused
   
   
            
               1.1
            
            
               Kas liidu õigust, eelkõige direktiivi 2000/78/EÜ (1) artikleid 1, 2 ja 6 koosmõjus Euroopa Liidu põhiõiguste harta artikliga 21 tuleb tõlgendada nii, et sellega on vastuolus liikmesriigi õigusnormid, mis näevad ette juba teenistuses oleva ametniku diskrimineerimise kõrvaldamiseks üleminekukorra, mille puhul „üleminekusumma“ alusel, mida arvestatakse küll rahas, kuid mis vastab siiski teatud, konkreetselt määratletavale palgaastmele, toimub üleminek senisest kahe-aasta-süsteemist uude (teenistust alustavate ametnike jaoks suletud mittediskrimineerivasse) kahe-aasta-süsteemi ning seega säilib vähendamata kujul juba teenistuses olevate ametnike vanuseline diskrimineerimine?
            
         
            
               1.2.
            
            
               Kas liidu õigust, eelkõige direktiivi 2000/78/EÜ artiklit 17 ja Euroopa Liidu põhiõiguste harta artiklit 47 tuleb tõlgendada nii, et sellega on vastuolus liikmesriigi õigusnormid, mis takistavad juba teenistuses olevatel ametnikel lasta enne uude palgasüsteemi üleminekut direktiivi 2000/78/EÜ artiklile 2 tuginedes tuvastada oma palgaõiguslik positsioon vastavalt Euroopa Liidu Kohtu [lk 2] 11. novembri 2014. aasta otsusega Schmitzer (C-530/13) antud direktiivi 2000/78/EÜ artiklite 9 ja 16 tõlgendusele, kusjuures asjaomased õiguslikud alused tunnistatakse nende ajaloolise alusseaduse jõustumisega tagasiulatuvalt mitte enam kohaldatavaks ning eelkõige välistatakse enne 18. eluaasta täitumist kogunenud teenistusperioodide arvessevõtmine?
            
         
            
               1.3.
            
            
               Kui vastus küsimusele 1.2. on jaatav:
               Kas Euroopa Kohtu 22. novembri 2005. aasta otsuses Mangold (C-144/04) ja teistes [otsustes] postuleeritud liidu õiguse kohaldamise esimus nõuab, et juba teenistuses olevate ametnike kohta tagasiulatuvalt kehtetuks muutunud sätteid tuleb kuni üleminekuni jätkuvalt kohaldada, mistõttu need ametnikud saab tagasiulatuvalt mittediskrimineerivalt määrata palgaastmele varasemas süsteemis ja seega mittediskrimineerivalt uude palgasüsteemi üle viia?
            
         
            
               1.4.
            
            
               Kas liidu õigust, eelkõige direktiivi 2000/78/EÜ artikleid 1, 2 ja 6 koosmõjus Euroopa Liidu põhiõiguste harta artiklitega 21 ja 47 tuleb tõlgendada nii, et sellega on vastuolus liikmesriigi õigusnormid, mis kõrvaldavad olemasoleva vanuselise diskrimineerimise (mis on seotud enne 18. eluaasta täitumist kogunenud teenistusaja arvesse võtmisega) ainult deklaratiivselt, määrates, et diskrimineerimise tingimustes reaalselt möödunud perioode tuleb tagasiulatuvalt käsitleda mitte enam diskrimineerivatena, kuigi faktiliselt kestab diskrimineerimine muutumatul kujul edasi?
            
         
      (1)  Nõukogu 27. novembri 2000. aasta direktiiv 2000/78/EÜ, millega kehtestatakse üldine raamistik võrdseks kohtlemiseks töö saamisel ja kutsealale pääsemisel (EÜT L 303, lk 16; ELT eriväljaanne 05/04, lk 79).